CELEX: 52021PC0174
Language: da
Date: 2021-04-13
Title: Forslag til RÅDETS AFGØRELSE om fastlæggelse af holdning, der skal indtages på Den Europæiske Unions vegne på det tiende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A

EUROPA-KOMMISSIONEN
            Bruxelles, den 13.4.2021
            COM(2021) 174 final
            2021/0093(NLE)
            Forslag til
            RÅDETS AFGØRELSE 
            om fastlæggelse af holdning, der skal indtages på Den Europæiske Unions vegne på det tiende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Stockholmkonventionen om persistente organiske miljøgifte ("konventionen") trådte i kraft den 17. maj 2004. Den blev godkendt ved Rådets afgørelse 2006/507/EF
                     1
                   af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte og trådte i kraft i Det Europæiske Fællesskab den 14. februar 2005. Formålet med konventionen er at beskytte menneskers sundhed og miljøet mod persistente organiske miljøgifte (POP'er). Konventionen opstiller med udgangspunkt i forsigtighedsprincippet et regelsæt for afvikling af fremstillingen, anvendelsen, importen og eksporten af persistente organiske miljøgifte, for sikker håndtering og bortskaffelse heraf og for forhindring eller mindskelse af udslip af visse utilsigtet fremstillede persistente organiske miljøgifte.
               
               
                  Ved Europa-Parlamentets og Rådets forordning (EU) 2019/1021
                     2
                   gennemføres i EU-retten de forpligtelser, der er fastlagt i konventionen og protokollen til 1979-konventionen om grænseoverskridende luftforurening over store afstande angående persistente organiske miljøgifte ("protokollen"), som blev godkendt ved Rådets afgørelse 2004/259/EF
                     3
                  .
               
               
                  Partskonferencen, der er indstiftet i henhold til konventionens artikel 19, er Stockholmkonventionens beslutningstagende organ. Organet træder normalt sammen hvert andet år for at overvåge gennemførelsen af konventionen. Det vurderer også kemikalier på baggrund af forelæggelser fra Komitéen for Vurdering af Persistente Organiske Miljøgifte (POP-komitéen).
               
               
                  I overensstemmelse med konventionens artikel 8, stk. 1, har en part indgivet et forslag til sekretariatet om opførelse af perfluorhexansulfonsyre (PFHxS), salte heraf og PFHxS-beslægtede forbindelser i bilag A til konventionen, og Komitéen for Vurdering af Persistente Organiske Miljøgifte har undersøgt forslaget i overensstemmelse med konventionens artikel 8, stk. 3 og 4. Komitéen har anbefalet partskonferencen, at perfluorhexansulfonsyre (PFHxS), salte heraf og PFHxS-beslægtede forbindelser opføres i bilag A uden specifikke undtagelser. Proceduren for vedtagelse af ændringer af bilagene er fastlagt i konventionens artikel 22.
               
               
                  Hver part en stemme, jf. konventionens artikel 23. Regionale organisationer for økonomisk integration såsom EU udøver imidlertid deres stemmeret med et antal stemmer svarende til antallet af de af deres medlemsstater, der er parter i konventionen.
               
               
                  Partskonferencen skal på sit tiende ordinære møde overveje at vedtage en beslutning om opførelse af perfluorhexansulfonsyre (PFHxS), salte heraf og PFHxS-relaterede forbindelser i bilag A (udfasning), bilag B (begrænsning) og/eller bilag C (utilsigtet fremstilling) til konventionen.
               
               
                  Opførelsen i bilag A, B og/eller C har den virkning, at kemikalierne vil blive underlagt foranstaltninger, der tager sigte på at forhindre eller mindske deres fremstilling og anvendelse, herunder at mindske eller forhindre udslip af utilsigtet fremstillede persistente organiske miljøgifte.
               
               
                  Den påtænkte retsakt bliver bindende for parterne i overensstemmelse med konventionens artikel 22, stk. 4, der bestemmer følgende: "Fremsættelse af forslag til og vedtagelse af ændringer til bilag A, B eller C og ændringernes ikrafttræden finder sted efter samme procedurer som for forslag til og vedtagelse af supplerende bilag til konventionen. Dog træder en ændring til bilag A, B eller C ikke i kraft for en part, der har fremsat en erklæring om ændringer til disse bilag i medfør af artikel 25, stk. 4, i hvilket tilfælde en sådan ændring træder i kraft for den pågældende part på den halvfemsindstyvende dag efter datoen for deponering af partens ratifikations-, accept-, godkendelses- eller tiltrædelsesinstrument."
               
               
                  Perfluorhexansulfonsyre (PFHxS), salte heraf og PFHxS-beslægtede forbindelser anvendes ikke bevidst i Den Europæiske Union, men kemikalierne kan være til stede som en urenhed i fluorbaseret brandslukningsskum og i perfluoroctansulfonsyre (PFOS). Med hensyn til forekomsten af PFHxS i PFOS bør det bemærkes, at PFOS er opført i bilag B til Stockholmkonventionen og i bilag I til forordning (EU) 2019/1021, som forbyder anvendelse af PFOS i Unionen med undtagelse af en resterende anvendelse som dughindrende middel i hårdforkromning indtil 2025. Denne anvendelse af PFOS er allerede udfaset i næsten alle medlemsstaterne.
               
               
                  Dette forslag vedrører afgørelsen om den holdning, der skal indtages på Unionens vegne på partskonferencen under Stockholmkonventionen i forbindelse med den planlagte vedtagelse af en beslutning om ændring af bilag A ved opførelse af perfluorhexansulfonsyre (PFHxS), salte heraf og PFHxS-beslægtede forbindelser. Hvis partskonferencen under Stockholmkonventionen beslutter at opføre PFHxS i bilag A, skal parterne i konventionen træffe de nødvendige foranstaltninger til at eliminere eller begrænse anvendelsen af PFHxS på deres område i overensstemmelse med deres forpligtelser i henhold til konventionen. For at gennemføre beslutningen i Unionen vil Kommissionen foreslå en delegeret retsakt om ændring af bilag I til POP-forordningen med henblik på at medtage perfluorhexansulfonsyre (PFHxS), salte heraf og PFHxS-beslægtede forbindelser. Fremstilling og anvendelse af disse stoffer vil blive forbudt i Unionen.
               
            
            
               •Sammenhæng med de gældende regler på samme område
            
            
               
                  Forslaget er i overensstemmelse med og supplerer gennemførelsen af forordning (EU) 2019/1021, som gennemfører Stockholmkonventionen i Unionen. Det er fuldt ud i tråd med målet om at beskytte menneskers sundhed og miljøet mod persistente organiske miljøgifte.
               
            
            
               •Sammenhæng med Unionens politik på andre områder
            
            
               
                  Forslaget er i overensstemmelse med den generelle tilgang i forordning (EF) nr. 1107/2009 og forordning (EU) nr. 528/2012 med hensyn til PBT-stoffer, da begge forordninger indeholder kriterier, der i princippet ikke tillader markedsføring eller anvendelse af PBT-aktivstoffer. For at sikre sammenhæng undersøges forholdet mellem Stockholmkonventionen, forordning (EU) 2019/1021 og forordning (EF) nr. 1907/2006 med hensyn til begrænsninger og godkendelseskrav i en fælles forståelse
                     4
                  .
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Det proceduremæssige retsgrundlag for det fremsatte forslag til Rådets afgørelse er artikel 218, stk. 9, i TEUF, som er det rette grundlag for en retsakt, ved hvilken Den Europæiske Unions holdning fastlægges vedrørende en international aftale, i dette tilfælde Stockholmkonventionen.
               
               
                  Det materielle retsgrundlag er artikel 192, stk. 1, i TEUF, eftersom de foranstaltninger, der er aftalt inden for rammerne af Stockholmkonventionen, først og fremmest forfølger et miljømæssigt formål (dvs. udfasning af persistente organiske miljøgifte).
               
               
                  Retsgrundlaget for den foreslåede afgørelse bør derfor være artikel 192, stk. 1, sammenholdt med artikel 218, stk. 9, i TEUF.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Persistente organiske miljøgifte er et globalt problem, og Stockholmkonventionen gennemføres i Unionen ved forordning (EU) 2019/1021. Eftersom Unionen er part i konventionen, bør Unionen deltage i beslutningstagningen på partskonferencen.
               
            
            
               •Proportionalitetsprincippet
            
            
               
                  Persistente organiske miljøgifte er et globalt problem, og Stockholmkonventionen har til formål at udfase fremstillingen og anvendelsen af sådanne kemikalier. Opførelsen af perfluorhexansulfonsyre (PFHxS), salte heraf og PFHxS-beslægtede forbindelser i bilag A anbefales af Komitéen for Vurdering af Persistente Organiske Miljøgifte under konventionen, da det er konstateret, at kemikaliet opfylder kriterierne i bilag D til konventionen. Derfor bør opførelsen af kemikaliet i bilag A til konvention støttes for at sikre, at der træffes passende foranstaltninger på globalt plan.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget blev drøftet med medlemsstaterne og andre interessenter på det 23. møde i Kommissionens ekspertgruppe: kompetente myndigheder i henhold til forordning (EU) 2019/1021. Desuden er interessenter blevet hørt i omfattende grad under hele den vurdering af kemikaliet, der er foretaget af Komitéen for Vurdering af Persistente Organiske Miljøgifte under konventionen, og deres bemærkninger er blevet behandlet.
               
            
            
               •Konsekvensanalyse
            
            
               
                  Der er ikke foretaget en konsekvensanalyse, men der er foretaget en socioøkonomisk vurdering og en analyse af alternativer i forbindelse med REACH-begrænsningsdossieret vedrørende perfluorhexansulfonsyre (PFHxS), salte heraf og PFHxS-beslægtede forbindelser
                     5
                  . Det Europæiske Kemikalieagentur (ECHA) konkluderer i sin udtalelse, at de socioøkonomiske omkostninger ved den foreslåede begrænsning bør være begrænsede, og at en betydelig begrænsning af fremstillingen, markedsføringen og anvendelsen af PFHxS står i et rimeligt forhold dertil.
               
               
                  Komitéen for Vurdering af Persistente Organiske Miljøgifte har konkluderet, at kemikaliet er en persistent organisk miljøgift, og anbefalet opførelse på listen uden en specifik undtagelse. Anbefalingen er baseret på en vurdering af effekten af eventuelle håndteringsforanstaltninger under hensyntagen til oplysninger af socioøkonomisk relevans. 
               
            
            
               •Målrettet regulering og forenkling
            
            
               
                  Forslaget har ingen indvirkning på den kommercielle aktivitet, eftersom kemikaliet ikke anvendes kommercielt i Unionen, og derfor fritager det ikke mikrovirksomheder og omfatter ikke særlige bestemmelser for små og mellemstore virksomheder. Forslaget har ingen indvirkning på EU-sektorernes konkurrenceevne eller på handelen, eftersom der ikke foregår handel med kemikaliet mellem Unionen og tredjelande.
               
            
            
               4.VIRKNINGER FOR BUDGETTET
            
            
               
                  Forslaget har ingen budgetmæssige konsekvenser.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Det anses ikke for nødvendigt med en plan for gennemførelse, overvågning, evaluering og rapportering.
               
            
         
         
            
               •Nærmere redegørelse for de enkelte bestemmelser i forslaget
            
            
               
                  Med forslaget gives Kommissionen mandat til på vegne af Den Europæiske Union at støtte opførelsen af perfluorhexansulfonsyre (PFHxS), salte heraf og PFHxS-beslægtede forbindelser i bilag A uden specifik undtagelse på partskonferencen under Stockholmkonventionen.
               
            
            
               2021/0093 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af holdning, der skal indtages på Den Europæiske Unions vegne på det tiende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Stockholmkonventionen om persistente organiske miljøgifte ("konventionen") trådte i kraft den 17. maj 2004 og blev indgået på Unionens vegne ved Rådets afgørelse 2006/507/EF
                  6
               .
            
            
               (2)Stockholmkonventionen gennemføres i Unionen ved Europa-Parlamentets og Rådets forordning (EU) 2019/1021
                  7
               .
            
            
               (3)I henhold til konventionens artikel 8 beslutter partskonferencen, om et kemikalie skal opføres i bilag A, B og/eller C, med angivelse af hertil knyttede kontrolforanstaltninger.
            
            
               (4)Det tiende møde i partskonferencen under Stockholmkonventionen forventes at træffe en beslutning om opførelse af yderligere kemikalier i bilag A.
            
            
               (5)Den holdning, der skal indtages på Unionens vegne i partskonferencen, bør fastlægges, da beslutningen får bindende virkning for Unionen.
            
            
               (6)For at beskytte menneskers sundhed og miljøet mod yderligere udslip af perfluorhexansulfonsyre (PFHxS), salte heraf og PFHxS-beslægtede forbindelser er det nødvendigt at mindske eller forhindre fremstillingen og anvendelsen af disse kemikalier på globalt plan og at støtte deres optagelse i konventionen —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages på Unionens vegne på det tiende møde i partskonferencen under Stockholmkonventionen, skal være i overensstemmelse med de relevante henstillinger fra Komitéen for Vurdering af Persistente Organiske Miljøgifte at støtte opførelsen af perfluorhexansulfonsyre (PFHxS), salte heraf og PFHxS-beslægtede forbindelser i bilag A til konventionen uden specifikke undtagelser.
            
            
               I lyset af udviklingen på det tiende møde i partskonferencen under Stockholmkonventionen kan Unionens repræsentanter aftale justeringer til denne holdning i samråd med medlemsstaterne via koordinering på stedet uden yderligere afgørelse truffet af Rådet.
            
         
         
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (2)
                  
                        Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (EUT L 169 af 25.6.2019, s. 45).
               
               
                  
                     (3)
                  
                        Rådets afgørelse (2004/259/EF) af 19. februar 2004 om indgåelse på Fællesskabets vegne af protokollen til 1979-konventionen om grænseoverskridende luftforurening over store afstande angående persistente organiske miljøgifte (EUT L 81 af 19.3.2004, s. 35).
               
               
                  
                     (4)
                  
                        
                  http://ec.europa.eu/growth/sectors/chemicals/reach/special-cases_da
                  . 
               
               
                  
                     (5)
                  
                        https://echa.europa.eu/da/registry-of-restriction-intentions/-/dislist/details/0b0236e1827f87da.
               
               
                  
                     (6)
                  
                        Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (7)
                  
                        Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (EUT L 169 af 25.6.2019, s. 45).